Hvis du ærgrer dig over, at du i sommer ikke fik set Beck på Smukfest eller til den spontane intimkoncert i København, så har Northside Festival godt nyt til dig.

Beck, der blev rost af anmelderne for sin koncert i Skanderborgs bøgeskov, vender nemlig tilbage til Danmark, når den århusianske festival åbner for tre musikdage i Ådalen i juni 2016.

Det oplyser festivalen i en pressemeddelelse.

Læs også : Red Hot Chili Peppers vender tilbage til Roskilde efter skandalekoncert

Derudover bliver det også muligt at opleve de populære danske navne The Minds of 99, Malk de Koijn og Lukas Graham på næste års festival.

Udover Beck er der også allerede skrevet to andre udenlandske navne på plakaten, nemlig Unknown Mortal Orchestra fra USA og norske Bernhoft.

Sæsonen for offentliggørelse af navne til næste års festivaler er dermed i fuld fart rundt i landet.